KIRJALLINEN KYSYMYS P-4149/00 esittäjä(t): Dorette Corbey (PSE) komissiolle. Alankomaiden kasvinsuojeluainelaki.



Virallinen lehti nro 174 E , 19/06/2001 s. 0240 - 0241



KIRJALLINEN KYSYMYS P-4149/00 esittäjä(t): Dorette Corbey (PSE) komissiolle (9. tammikuuta 2001) Aihe: Alankomaiden kasvinsuojeluainelaki Kysymyksen esittäjä sai 29. syyskuuta vastauksen kirjalliseen kysymykseensä (P-2829/00(1)) tiettyjen kasvinsuojeluaineiden sallimisesta (asetuksen (EY) 451/2000 15 artikla(2)). On selvää, että Alankomaat voi noudattaa kansallisia kriteerejä asiakirjaa koskevien vaatimusten suhteen siihen asti, kun asiasta on tehty yhteisön päätös. Jää kuitenkin epäselväksi, syyllistyvätkö jäsenvaltiot rikkomukseen yhteisön päätöksen puuttuessa ja kun kyseessä on ristiriita asiaa koskevan yhteisön lainsäädännön yleisten periaatteiden kanssa. 1. Miten Alankomaiden lakiehdotus kasvinsuojeluaineista, jolla sallitaan ympäristölle haitalliset aineet nk. maataloustuotantoon liittyvän välttämättömyyden perusteella, sopii yhteen direktiivin 91/414/ETY(3) kanssa, jossa ympäristö asetetaan etusijalle kasviperäisen tuotannon suhteen? 2. Alankomaiden lainsäädäntöä tullaan soveltamaan 11 aineeseen, jotka eivät täytä ympäristökriteerejä. Miten Alankomaiden lakiehdotus kasvinsuojeluaineista sopii yhteen direktiivin 91/414/ETY 4 artiklan ja 8 artiklan 3 kohdan kanssa, joissa säädetään, että ympäristökriteerien noudattamisessa on sovellettava viimeisimpiä tieteellisiä ja teknisiä tietoja? 3. Alankomaiden hallitus haluaa mainitulla lakiehdotuksella soveltaa joustavampia ympäristökriteerejä vuoteen 2006 asti. Näin ylittyy direktiivissä 91/414/ETY säädetty 12 vuoden siirtymäaika, joka umpeutuu vuonna 2003. Sopiiko tämä yhteen eurooppalaisen lainsäädännön kanssa? 4. Kuinka komissio arvioi Alankomaiden lakiehdotusta suhteessa verrattavissa olevaa toimenpidettä koskevaan julkisasiamiehen ratkaisuehdotukseen (yhteisöjen tuomioistuin, 21.9.2000, asia C-306/98), jossa todetaan, että myös kansallisten säännösten siirtymäaikana yhtenäisten periaatteiden mukaisilla ympäristökriteereillä on suora vaikutus ja niitä on noudatettava? 5. Jäsenvaltioiden erot tiettyjen kasvinsuojeluaineiden, jotka eivät vielä ole liitteessä I, sallimisessa vääristävät kilpailusuhteita. On siis nopeutettava päätöksentekoa, joka koskee aktiivisten aineiden ottamista liitteen I luetteloon. Pitääkö komissio arviointimenettelyn nopeuttamista mahdollisena? (1) EYVL C 103 E, 3.4.2001, s. 226. (2) EYVL L 55, 29.2.2000, s. 25. (3) EYVL L 230, 19.8.1991, s. 1. David Byrnen komission puolesta antama vastaus (20. helmikuuta 2001) 1. Niin kauan kuin yhteisön tasolla ei ole tehty päätöstä jonkin tehoaineen mahdollisesta sisällyttämisestä kasvinsuojeluaineiden markkinoille saattamisesta 15. heinäkuuta 1991 annetun neuvoston direktiivin 91/414/ETY liitteeseen I, jäsenvaltioiden on lupia myöntäessään sovellettava direktiivin 4 artiklaa. Alankomaiden viranomaiset voivat myöntää tällaisia lupia ainoastaan siinä tapauksessa, että ne ovat todenneet muun muassa, että kasvinsuojeluaineella ei ole kohtuuttomia haittavaikutuksia ympäristöön, kun sitä käytetään asianmukaisesti ottaen huomioon kaikki tavanomaiset käyttöolosuhteet. 2. Alankomaiden viranomaiset voivat soveltaa tässä asiassa omia kriteereitään niin kauan kuin yhteisön tasolla ei ole tehty päätöstä liitteeseen I sisällyttämisestä; heti kun sellainen päätös on tehty, Alankomaiden viranomaisten on noudatettava tarkoin direktiivin liitteessä VI esitettyjä perusteita (eli niin kutsuttuja yhdenmukaisia periaatteita). Kaikkien tehtävien päätösten kohdalla on otettava huomioon tuorein tieteellinen ja tekninen tieto. 3. Komissio saattaa päättää heinäkuuksi 2003 asetetun määräajan pidentämisestä tiettyjen tehoaineiden osalta, kuten direktiivissä säädetään. Alankomaiden viranomaisten on peruutettava voimassa olevat kansalliset luvat kaikkien niiden tehoaineiden osalta, joiden tapauksessa heinäkuuksi 2003 asetettua määräaikaa ei pidennetä; poikkeuksina ovat tapaukset, joissa myönnetään väliaikainen vapautus käytön välttämättömyyden vuoksi, kuten neuvoston direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä 28. helmikuuta 2000 annetun komission asetuksen (EY) N:o 451/2000 15 artiklassa säädetään. 4. Komissio on tietoinen yhteisöjen tuomioistuimen asiasta C-306/98, jossa on kyse geneerisiä kasvinsuojeluaineita koskevien lupien myöntämisen edellytyksistä. Julkisasiamiehen ratkaisuehdotus on saatavilla, mutta tuomioistuin ei ole vielä ottanut kantaa tähän asiaan. Heti kun tuomioistuimen kannanotto on käytettävissä, komissio tutkii, onko sillä mahdollisesti vaikutuksia perusteisiin, joita jäsenvaltioissa on sovellettava myönnettäessä lupia kasvinsuojeluaineille. 5. Komissio on vakuuttunut siitä, että uudelleenarviointi nopeutuu asetuksessa (EY) N:o 451/2000 säädettyjen menettelyjen myötä. Komissio esittää parlamentille ja neuvostolle heinäkuuhun 2001 mennessä kertomuksen uudelleenarviointi-ohjelman edistymisestä, kuten kasvinsuojeluaineiden markkinoille saattamisesta annetussa neuvoston direktiivissä 91/414/ETY säädetään.